Vrou sterf, man beseer tydens aanval by hul huis in Kaapstad(Grafika: Google Maps) ŉ 66-jarige vrou is dood en ŉ 72-jarige man is in ŉ kritieke toestand toe aanvallers Saterdagoggend vroeg op hul huis in Marina da Gama in Muizenberg in Kaapstad toegeslaan het. Ross Campbell, woordvoerder van ER24, het gesê paramedici het omstreeks 04:33 by die toneel opgedaag saam met Kaapstad-nooddienste. Die liggaam van ŉ vrou is in die kombuis aangetref. “Sy het meswonde aan haar kop en rug opgedoen en het geen teken van lewe getoon nie. Sy is op die toneel dood verklaar.” Die man het buite langs die huis gelê. Hy het ŉ skietwond in sy maag opgedoen. “Hy was in ŉ kritieke toestand en is na ŉ privaat hospitaal geneem vir verdere behandeling,” het Campbell bygevoeg. Polisiebeamptes was op die toneel en stel verder ondersoek in. *Die berig is gewysig sedert dit aanvanklik gepubliseer is. -Red